Judecătorul din procesul penal al lui Donald Trump la New York i-a impus marţi restricţii de comunicare, în special în ceea ce priveşte martorii, juraţii şi personalul instanţei, relatează AFP, potrivit agerpres.ro.
Această decizie a judecătorului Juan Merchan, care va prezida din 15 aprilie dezbaterile în procesul fostului preşedinte american pentru cumpărarea tăcerii actriţei de filme pentru adulţi Stormy Daniel în 2016, este anunţată la câteva ore după publicarea de către Donald Trump pe reţeaua sa Truth Social a unui atac la adresa magistratului şi a fiicei acestuia.
Fostul preşedinte republican al SUA, Donald Trump, a obţinut luni la Curtea de Apel din New York reducerea la 175 de milioane de dolari, de la 454 de milioane, a cauţiunii pe care trebuie s-o plătească în urma condamnării sale într-un proces civil pentru fraudă financiară, însă a eşuat ca, în dosarul penal legat de cumpărarea tăcerii actriţei de filme pentru adulţi Stormy Daniels, să obţină amânarea judecării acestuia dincolo de data de 15 aprilie, notează AFP şi Reuters.
Donald Trump a cerut Curții Supreme a SUA să-i suspende respingerea ce viza orice imunitate penală
Donald Trump a cerut luni Curţii Supreme a Statelor Unite să suspende o decizie de apel prin care îi refuza fostului preşedinte republican orice imunitate penală, transmite AFP, potrivit agerpres.ro.
Pe 6 februarie, o curte de apel federală americană a respins imunitatea penală invocată de Donald Trump, deschizând din nou calea procesului său la Washington pentru încercare de a răsturna ilegal rezultatele alegerilor din 2020.
Toate actele de procedură din acest dosar penal fuseseră suspendate din cauza apelului, ceea ce a determinat-o pe judecătoarea Tanya Chutkan, care va prezida dezbaterile, să anunţe amânarea procesului, programat iniţial pentru 4 martie.